འཁྲུལ་འཁོར་

འཁྲུལ་འཁོར་ནི་བོད་ཀྱི་གཞུང་ནང་ལུས་པོའི་མིང་གི་རྣམ་གྲངས་ཤིག་ཡིན་ཏེ། གཙོ་བོར་ལུས་ཀྱི་མི་གཙང་བའི་རང་བཞིན་དང་སྙིང་པོ་མེད་པའི་ངོ་བོ་མཚོན་པའི་ཐ་སྙད་ཅིག་ཡིན།

ལུས་ཀྱི་འཁྲུལ་འཁོར། 
"མི་གཙང་ཚོགས་ཀྱི་འཁྲུལ་འཁོར་འདི་རུལ་པ་བསྲུངས་ཏེ་ཅི་ཞིག་བྱ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༧༥ ཞེས་གསུངས་པ་ལྟར། འཁྲུལ་འཁོར་ནི་མི་གཙང་བའི་དངོས་པོ་སྣ་ཚོགས་འདུས་པའི་རང་བཞིན་ཅན་ཞིག་ཡིན།

རུས་པའི་འཁྲུལ་འཁོར། 
རུས་པའི་རང་བཞིན་ལ་བརྟེན་ནས་འཇོག་པའི་ཚེ་རུས་པའི་འཁྲུལ་འཁོར་ཞེས་ཀྱང་བརྗོད་དེ། "རུས་པའི་འཁྲུལ་འཁོར་རྣམས་ཀྱང་ལྟ་ཚིགས་དང་རྩིབས་རུས་ལ་སོགས་པའི་ཆ་དང་ཆར་སོ་སོར་དབྱེ་བར་བྱས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།  ཤོག་ངོས་༤༠༥ཞེས་གསུངས། "རུས་པ་ལས་བྱས་པའི་དྲ་བའི་འཁྲུལ་འཁོར་ལས་སོལ་ཅིག་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༡༥ཞེས་གསུངས་པ་ལྟར། རུས་པའི་ཚོགས་འདི་ཡང་འཁྲུལ་འཁོར་གྱི་རང་བཞིན་ཅན་ཡིན།
མི་གཙང་བའི་རང་བཞིན།
འཁྲུལ་འཁོར་ནི་མི་གཙང་བའི་འདུས་པ་ཞིག་སྟེ། "མི་གཙང་བ་དུ་མ་ཕྱོགས་གཅིག་ཏུ་འདུས་ཤིང་ཚོགས་པའི་ལུས་ཀྱི་འཁྲུལ་འཁོར་འདི་ཉིད་ནི་སུམས་ཤིང་རུལ་བ་དྲི་ང་བའི་རང་བཞིན་ཅན་དུ་འདུག་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༤༠༥ཅེས་གསུངས།

སྙིང་པོ་མེད་པའི་རང་བཞིན།
འཁྲུལ་འཁོར་ལ་སྙིང་པོ་གང་ཡང་མེད་དེ། "མི་གཙང་བའི་འདུས་པ་རུས་པའི་འཁྲུལ་འཁོར་བསྐྱེད་པ་ཙམ་འདི་ལ་ཆགས་ཤིང་བདག་གིར་ཞེན་པས་དངོས་པོ་ཇི་སྙེད་པ་ཐམས་ཅད་ཟས་སྐོམ་དང་གོས་དང་རྒྱན་དུ་བྱས་ཏེ་འདི་ལ་བྱིན་པར་ནི་མི་བྱའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༣༨༢ཞེས་གསུངས།
དམྱལ་བའི་འཁྲུལ་འཁོར།
དམྱལ་བའི་སྡུག་བསྔལ་གྱི་འཁྲུལ་འཁོར། "སེམས་ཅན་དམྱལ་བའི་སྡུག་བསྔལ་གྱི་རྒྱུའི་འཁྲུལ་འཁོར་དང་མཚོན་ཆ་གཞན་དག་ཀྱང་བཟུང་ངོ་། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་༡༥༨ཞེས་གསུངས་པ་ལྟར། དམྱལ་བའི་གནས་སུ་སྡུག་བསྔལ་སྐྱེད་པའི་མཚོན་ཆ་སོགས་ལའང་འཁྲུལ་འཁོར་ཞེས་བརྗོད། 
བསྡུས་དོན།
འཁྲུལ་འཁོར་ནི་བོད་ཀྱི་ནང་པའི་གཞུང་ནང་ལུས་པོ་ལ་གོ་བའི་ཐ་སྙད་ཅིག་ཡིན། དེ་ཡང་གཙོ་བོར་ལུས་ཀྱི་མི་གཙང་བའི་རང་བཞིན་དང་། སྙིང་པོ་མེད་པ། བེམ་པོའི་ངོ་བོ་བཅས་མཚོན་པའི་ཆེད་དུ་བེད་སྤྱོད་བྱེད། རུས་པའི་དྲ་བ་ལྟ་བུའི་ལུས་ཀྱི་བཀོད་པ་མཚོན་པའི་ཚེ་རུས་པའི་འཁྲུལ་འཁོར་ཞེས་ཀྱང་བརྗོད། གཞན་ཡང་དམྱལ་བའི་གནས་སུ་སྡུག་བསྔལ་སྐྱེད་པའི་མཚོན་ཆ་སོགས་ལའང་སྡུག་བསྔལ་གྱི་འཁྲུལ་འཁོར་ཞེས་འཇོག་པ་སོགས་བེད་སྤྱོད་མི་འདྲ་བ་ཡོད།
ལུང་ཁུངས།